《黄嘉父朝请公彦示诗以不数面为言且索近著次韵谢答一首》
宋代·程俱

黄公游不成，白发奉朝请。东归乐闲燕，有味如隽永。

双凫倦朝飞，独鹤方夜警。知余亦衰穷，系马无复骋。

贻诗重琼玖，未展意先领。劳生厌尘雾，对此得暂屏。

终当遣长须，亦复钓缩颈。相过举清觞，野水吹万顷。

君当倾锦囊，我亦倩毛颖。时寻招提胜，莲社比宗炳。

如何迫寒饿，去棹聊一整。兴尽即言归，江湖足佳景。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。